Oorsaak van Edna Molewa se dood bekendEdna Molewa (Minister van omgewingsake) Foto: GCIS Edna Molewa, minister van omgewingsake wat Saterdag in die ouderdom van 61 oorlede is, se broer, Fana Mmethi, het Sondagoggend die oorsaak van haar dood bekend gemaak. Mmethi het namens die familie almal bedank vir die medelye wat sedert die aankondiging ingestroom het. “Ons suster het 22 September gesterf as gevolg van komplikasies weens legioensiekte,” het Mmethi gesê. Legioensiekte is ŉ tipe longonsteking. Mmethi het gesê die feit dat die familie geweet het sy is siek het nie veel gedoen om die pyn meer draaglik te maak nie. “Dit is veral moeilik om haar dood te aanvaar gegewe dat haar lewe beëindig is in die fleur van haar lewe, toe sy nog soveel gehad het om te bied aan haar gesin, haar vriende, haar kollegas, haar kerk en haar gemeenskap.” Mmethi het gesê sy het gekies om nie ŉ bystander tot die geskiedenis te wees nie, maar op te tree namens die armes, die onderdruktes en die gemarginaliseerdes. “Ons het nog altyd geweet sy behoort nie net aan ons nie, maar aan Suid-Afrika.” Mmethi het gesê alhoewel Molewa talle uitstekende eienskappe gehad het, die grootste en mooiste daarvan haar onwrikbare geloof was. “Dit is haar geloof wat haar regop gehou het deur haar lewe en dit is geloof wat ons staande hou terwyl ons oor haar treur.” Pres. Cyril Ramaphosa het Saterdag ŉ amptelike tydperk van rou aangekondig ná haar dood en die opdrag gegee dat die nasionale vlag halfmas moet hang in Suid-Afrika en ook wêreldwyd by Suid-Afrikaanse diplomatieke bedrywighede.